**Лі́пкі** (ICAO: **UMMI**) — аэрадром сумеснага базіравання, размешчаны ў Мінскай вобласці Беларусі. Знаходзіцца на ўсходняй ускраіне Мінска, але за межамі гарадской рысы. Выкарыстоўваецца авіяцыяй МНС Рэспублікі Беларусь, мінскім парашутным клубам ДТСААФ и авіяцыяй агульнага прызначэння.

Гісторыя
--------

Ваенны аэрадром Ліпкі быў адкрыты ў 1980 годзе. Першапачаткова на ім базіраваліся 66-я і 248-я асобныя змяшаныя авіяэскадрыллі. 66-я ЗАЭ мела два самалёты Ан-26, адзін Іл-22, а таксама верталёты: адзін Мі-26, адзін Мі-17, адзін Мі-6, два Мі-24ХР (хімічнай разведкі), восем транспартных Мі-8Т і адзін Мі-8ТП для перавозкі камандавання. У складзе 248-й АЗАЭ ляталі два Ан-12, восем Мі-8 і два Ту-134 у кампаноўцы «салон» для перавозкі камандавання Беларускай ваеннай акругай.

З распадам СССР аэрадром згубіў ваенную значнасць. У 1990-я гады частка паветраных судоў перабазіравалася на авіябазу ў Мачулішчах, частка была спісаная, частка перададзеная ў МНС. 21 жніўня 2002 года Міністэрства абароны РБ перадала аэрадром у распараджэнне МНС. У 2016 годзе аэрадром выкарыстоўваўся для рэпетыцыі парада ў гонар дня незалежнасці.

У 2017 годзе была праведзена рэканструкцыя аэрадрома, у якую было ўкладзена каля 10 мільёнаў долараў. Была адноўлена ўзлётна-пасадачная паласа, усталявана светласігнальнае абсталяванне, якое дазваляе выконваць узлётна-пасадачныя аперацыі ў любы час сутак. З’явіліся новыя верталётныя пляцоўкі і рулёжныя дарожкі, аўтаматычная метэастанцыя, ангар з ацяпленнем. Былі збудаваны база для падрыхтоўкі спартоўцаў і ваенных лётчыкаў, авіямадэльная майстэрня і тры корды для правядзення спаборніцтваў па авіямадэльным спорце, інфраструктура для наведвальнікаў.

Улетку 2017 года ў Ліпкі пераехаў мінскі авіяцыйна-спартовы клуб ДТСААФ, які да гэтага базіраваўся на аэрадроме Баравая (гэты аэрадром у будучыні мае зачыніцца). Пасля прыняцця рашэння пра закрыццё аэрапорта Мінск-1 у Ліпкі адтуль перамясцілася частка авіяцыі агульнага прызначэння.

Тэхнічныя характарыстыкі
------------------------

Аэрадром мае клас E паводле класіфікацыі ІКАА і сертыфікаваны для прыёму самалётаў масай не болей за 5,7 тон і размахам крыла да 23,9 м і верталётаў з сертыфікацыйнай масай да 66 тон. Фактычная даўжыня УПП складае 2200 метраў, аднак станам на 2020 год для ўзлётна-пасадачных аперацый выкарыстоўваецца яе адрэзак даўжынёй 750 метраў. Паласа абсталяваная для заходу на пасадку паводле ПВП у любы час сутак. На аэрадроме маецца некалькі верталётных пляцовак.

Па папярэдніх заяўках на аэрадроме можа ажыццяўляцца пашпартны і мытны кантроль

Зноскі
------

1. ↑  Липки **(нявызн.)**.  darriuss.livejournal.com (2 чэрвеня 2008).
2. ↑  О передаче Министерством обороны Министерству по чрезвычайным ситуациям зданий и сооружений аэродрома "Липки", авиационной и специальной техники, оборудования и другого имущества **(нявызн.)**. *Busel.org*. Праверана 6 ліпеня 2019.
3. ↑  Independence Day army parade rehearsal | Belarus News | Belarusian news | Belarus today | news in Belarus | Minsk news **(нявызн.)**(недаступная спасылка). *BELTA*. Архівавана з першакрыніцы 6 ліпеня 2019. Праверана 6 ліпеня 2019.
4. 1 2  Что будет с аэродромом Боровая после переезда ДОСААФ в Липки **(нявызн.)**.  Sputnik (25 ліпеня 2017).
5. 1 2  *Инанец, Снежана*. «Равных не будет в Европе». В Липках презентовали реконструированный аэродром **(нявызн.)**(недаступная спасылка).  Tut.by (24 ліпеня 2017). Архівавана з першакрыніцы 8 жніўня 2020. Праверана 28 лютага 2020.
6. ↑  *Баранова, Елизавета*. Аэродром «Липки» под Минском станет новым местом базирования малой авиации **(нявызн.)**.  Беларусь сегодня (25 ліпеня 2017).
7. ↑  *Ярошевич, Александр*. Обновленный аэродром «Липки» может заменить закрытый «Минск-1» **(нявызн.)**(недаступная спасылка).  Naviny.by (24 ліпеня 2017). Архівавана з першакрыніцы 14 лістапада 2019. Праверана 28 лютага 2020.
8. 1 2  Аэродром Липки **(нявызн.)**(недаступная спасылка).  Департамент по авиации Министерства транспорта и коммуникаций Республики Беларусь. Архівавана з першакрыніцы 20 лютага 2020. Праверана 28 лютага 2020.

| ⛭Аэрапорты Беларусі |
| --- |
| Грамадзянскія | 
* Брэст
* Віцебск
* Гомель
* Гродна
* *Мінск-1*
* Мінск-2
* Магілёў

 |
| Ваенныя | 
* Баранавічы
* *Быхаў*
* Бяроза
* Бабруйск
* Зяброўка
* Крычаў
* Ліда
* Лунінец
* Мачулішчы
* *Паставы*
* Пружаны
* *Рось*
* *Шчучын*

 |
| Іншыя | 
* Балбасава
* Ліпкі
* Мазыр

 |
| **Заўвагі:** *Курсівам* пазначаны недзеючыя. |